Lini Lushan atanapi Lini Ya'an (Basa Tibét: Yak-ngai Sayom གཡག་རྔ་ཡི་ས་ཡོམ་) lumangsung tabuh 08:02 Wanci Béijing (07:02 WIB) dina 20 April 2013. Épiséntrum lini aya di Kabupatén Lushan, Ya'an, Sichuan, kira-kira  ti Chengdu di Patahan Longmenshan, di propinsi nu sarua anu katarajang gedé ku Lini Sichuan 2008. Skala lini ieu sakiat Ms 7,0 numutkeun Puseur Data Lini Cina, Ms 7,0 numutkeun Institut Élmu Pangaweruh Rusia, Mw 7,0 numutkeun Geoscience Australia, Mw 6,6 numutkeun Badan Géologi Amérika Sarikat (USGS), Mw 6,6 numutkeun European Alert System (EMSC), sarta Mj 6,9 numutkeun Badan Météorologi Jepang (JMA). 1;815 lini susulan kacutat nepi ka tabuh 00:00 (UTC+8) 22 April.

Dampak 
Lini ieu nyababkeun 196 urang maot, 24 leungit, sarta saeutikna 11.826 urang luka kalawan leuwih ti 968 urang luka daria dumasar data 20 April tabuh 17:00 (UTC+8). Pamaréntah Propinsi Sichuan ngaayakeun konferénsi pérs nu ka-3 dina 21 April, nyebutkeun yén lini ieu nyababkeun 186 urang maot, 21 leungit, 11248 luka-luka kalawan 852 di antarana luka daria dumasar data 21 April 14:00 (UTC+8). Laporan ieu mangrupa laporan resmi anu panganyarna. Sababaraha kacamatan ngalaman dampak gedé, sarta raloba wangunan kolot di Lushan ambrug. Layanan listrik kaganggu, sarta jaringan listrik di Kabupatén Baoxing, Lushan, jeung Tianquan pegat. Jaringan telekomunikasi kaganggu di sabagian Ya'an. Jalan tol G5 Beijing–Kunming bagian Chengdu–Ya'an jeung Ya'an–Xichang diutamikeun pikeun kandaraan pitulung sarta ditutup pikeun kandaraan lian. Jalan tol propinsi Sichuan 210 bagian Xiaojin () antara Baoshan () jeung Lushan pegat. Ruruntuhan wangunan di Jinjixia () ngalangan Walungan Yuxi () di Lushan. 2 rélawan luka daria dina kacilakaan patalimarga dina lalampahan ka Lushan. Sanajan kitu, kira-kira 60 panda buta di Suaka Margasatwa Wolong di Ya'an, heunteu kapangaruh gedé ku lini ieu.

Lushan 
Épiséntrum lini ieu aya di Lushan. Nepi ka 21 April dilaporkeun 120 urang maot, 578 urang luka daria, 5537 luka leutik, 278 salamet ti ruruntuhan, sarta 3 masih kénéh leungit di Kabupatén Lushan. Jaringan listrik pegat, sarta heunteun aya layanan cai jeung gas. Numutkeun China News Service, "100%" imah di 9 kota jeung kacamatan sarta di ibu kota kabupatén ruksak.

Baoxing 
Nepi ka 21 April, dilaporkeun 24 urang maot, 2500 luka, sarta 19 leungit di Kabupatén Baoxing. Layanan listrik, cai, jeung gas kaganggu di ibu kota kabupatén. Raloba imah  di ibu kota kabupatén di Baoxing heunteu bisa dieusian. Sababaraha tim panyalamet kedah leumpang ka Baoxing ku sabab jalanan utama nu nuju ka ditu pegat. Dina 22 April, dilaporkeun yén aksés ka ibukota Kabupatén Baoxing enggeus dibenerkeun.

Usaha panyalametan 
Kira-kira 8.000 tentara ti Tentara Kamerdikaan Rahayat Cina dikintun ka wewengkon-wewengkon anu katarajang lini, kitu ogé 1.400 pagawé panyalametan propinsi sarta 120 kandaraan pangrojong. 180 dokter ti hiji lembaga tanggap darurat Cina sareng anjing palacak disiagakeun, kalawan raloba sukarélawan ti bagian Cina lianna.

Perdana Mentri Cina Li Keqiang sumping ka wewengkon anu katarajang negaskeun perluna aksi anu gancang. Pejabat satempat nyebutkeun yén hujan sarta lini susulan ngahésékeun usaha panyalametan, ditambah ku kamungkinan ayana taneuh longsor jeung wangunan ambrug. Jalan anu teu bisa diliwatan sarta sarana komunikasi anu ruksak ngaganggu usaha panyalametan.

Poé duka cita  
Dina 25 April, pamaréntah Propinsi Sichuan ngumumkeun yén 27 April (7 poé sanggeus lini Lushan) mangrupa poé duka cita pikeun maranéhna anu maot ku lini ieu. Acara hiburan umum dilarang, sarta sora sirine didangukeun 3 menit. Baidu, mesin paluruh Cina, ngaganti gambar latarna jadi warna hideung pikeun duka cita ti lini ieu.

Rujukan

Tumbu kaluar 

Lini taun 2013
Lini
Sichuan 2013
Ya'an